Neuvoston lausunto,

annettu 12 päivänä helmikuuta 2002,

Saksan tarkistetusta vakausohjelmasta vuosiksi 2001-2005

(2002/C 51/01)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon julkisyhteisöjen rahoitusaseman valvonnan sekä talouspolitiikan valvonnan ja yhteensovittamisen tehostamisesta 7 päivänä heinäkuuta 1997 annetun neuvoston asetuksen (EY) N:o 1466/97(1) ja erityisesti sen 5 artiklan 3 kohdan,

ottaa huomioon komission suosituksen,

on kuullut talous- ja rahoituskomiteaa,

ANTAA SEURAAVAN LAUSUNNON:

Neuvosto tarkasteli 12 päivänä helmikuuta 2002 Saksan tarkistettua vakausohjelmaa, joka kattaa vuodet 2001-2005. Neuvosto toteaa, että uusi tarkistettu ohjelma noudattaa pääpiirteissään vakaus- ja lähentymisohjelmien sisältöä ja muotoa koskevia tarkistettuja käytännesääntöjä(2), vaikka jonkin verran on vielä parannettavaa ja varsinkin pyöristyksen käytössä.

Neuvosto toteaa, että vuoden 2001 arvioitu alijäämä (2,6 prosenttia suhteessa BKT:hen) on selvästi suurempi kuin lokakuun 2000 tarkistuksessa ennustettiin (1,5 prosenttia suhteessa BKT:hen). Neuvosto toteaa, että tämä merkittävä nimellinen poikkeama voidaan selittää kasvun heikentymisellä, sillä vuoden 2001 BKT:n kasvu on yli kaksi prosenttiyksikköä alhaisempi kuin lokakuun 2000 ohjelman ennusteissa. Vaikka liittovaltion talousarvio on toteutunut suunnitelmien mukaan, neuvosto panee merkille, että muilla hallinnon tasoilla toteutunut alijäämä, sosiaaliturva mukaan lukien, on ennakoitua suurempi.

Tarkistetun ohjelman makrotalouden perusskenaariossa odotetaan kokonaistuotannon vuosikasvun olevan 1,25 prosenttia vuonna 2002. Vuosina 2003-2005 vuosittaisen keskimääräisen kokonaistuotannon kasvun odotetaan kiihtyvän noin 2,5 prosenttiin. Julkisyhteisöjen rahoitusaseman odotetaan vahvistuvan vuoden 2001 2,5 prosentin alijäämästä suhteessa BKT:hen tasapainoiseksi vuosina 2004 ja 2005. Neuvosto toteaa, että taloutensa vuosikatsauksen 30. tammikuuta 2002 esittämisen yhteydessä Saksan viranomaiset pitävät nyt ohjelman vaihtoehtoskenaariota realistisena. Se noudattaa komission syksyllä vuosiksi 2001 ja 2002 antamia ennusteita. Siinä arvioidaan vuosiksi 2003-2005 keskimäärin 2,25 prosentin kasvuvauhtia. Neuvosto on yhtä mieltä tämän alemman kasvun skenaarion todennäköisyydestä. Jopa tässä skenaariossa edellytyksenä olisi suotuisa ulkoinen ja sisäinen ympäristö, erityisesti maailmantalouden kasvun odotettu nopeutuminen, maltillisena jatkuva palkkapolitiikka ja nykyistä määrätietoisemmat rakenneuudistukset varsinkin työmarkkinoilla.

Neuvosto katsoo, että jos kasvu jää odotettua hitaammaksi on olemassa riski, että julkisyhteisöjen alijäämä vuonna 2002 kasvaa vielä lähemmäksi viitearvoa, joka on 3 prosenttia suhteessa BKT:hen, kuin vuonna 2001. Neuvosto toteaakin tyytyväisenä, että Saksan hallituksen tarkoituksena on päättäväisesti varmistaa, ettei viitearvoa 3 prosenttia suhteessa BKT:hen ylitetä. Tätä varten hallitus aikoo tarkkaan seurata budjettikehitystä vuonna 2002 kaikilla hallinnon tasoilla, mukaan lukien osavaltiotaso (Länder) ja sosiaaliturvajärjestelmä, sekä toteuttaa tämän vuoden budjettisuunnitelmat huolellisesti välttääkseen alijäämän suurenemisen entisestään. Saksan hallitus on myös valmis etsimään parhaimmat keinot jokaisen vajauksen kattamiseksi ja välttämään kaikkia toimenpiteitä, jotka saattavat johtaa julkishallinnon alijäämän kasvuun entisestään.

Saksan hallitus on vahvistanut aikovansa toteuttaa kaikki asianmukaiset toimenpiteet saavuttaakseen lähes tasapainoisen julkisen talouden rahoitusaseman vuoteen 2004 mennessä aikaisempien sitoumusten mukaisesti noudattaakseen vakaus- ja kasvusopimuksen vaatimuksia kyseisestä vuodesta lähtien. Tämä saattaa talouden elpymisen käynnistyttyä edellyttää myös muita harkinnanvaraisia toimia niiden lisäksi, jotka sisältyivät vuoden 2001 tarkistettuun vakausohjelmaan.

Julkisyhteisöjen talouden terveyttä olisi tuettava Saksan kasvupotentiaalin tehostamiseen suunnatuin rakenneuudistuksin erityisesti työmarkkinoiden, sosiaaliturvan ja etuusjärjestelmien aloilla. Tämä on sitäkin tärkeämpää, koska Saksan taloutta rasittaa edelleen Saksojen yhdistymisen rahoitus ja koska se suuresta koostaan huolimatta on edelleen erittäin haavoittuvainen ulkoisille häiriöille.

Neuvosto kehottaa Saksan viranomaisia varmistamaan, että julkisen talouden talousarviot toteutetaan tarkasti kaikilla hallinnon tasoilla. Kuten vuoden 2001 talousarvioiden toteutuminen on jälleen kerran osoittanut, se tulee olemaan ratkaisevaa ennustettujen alijäämätavoitteiden saavuttamiseksi. Vaikka neuvosto onkin tyytyväinen äskettäin toteutettuun talousarvioperiaatteita koskevan lain muutokseen, jonka mukaan hallinnon kaikkien tasojen on osallistuttava keskipitkän aikavälin talousarviotavoitteiden saavuttamiseen, muutokseen sisältyvä mekanismi ei vielä riitä takaamaan, että kaikki hallinnon tasot noudattavat keskinäisesti sovittuja tavoitteita. Tästä syystä neuvosto suhtautuu myönteisesti liittohallituksen aikomukseen pyrkiä kaikin tavoin alueellisten viranomaisten kanssa tehtävin sopimuksin varmistamaan, että edellä mainitut talousarviotavoitteet saavutetaan.

Neuvosto on tyytyväinen siihen, että Saksan viranomaiset jatkavat pyrkimyksiään supistaa velkaantuneisuus perustamissopimuksessa määrätyn viitearvon alapuolelle. Väestön ikääntyminen aiheuttaa kuitenkin merkittäviä paineita julkisten menojen lisäämiseksi, joten velkasuhteen hidas aleneminen on edelleen huolestuttavaa julkisen talouden kestävyyden varmistamisen kannalta. Jotta velkaa vähentämällä voitaisiin vastata tuntuvalla tavalla väestön ikääntymisestä aiheutuvaan julkisten menojen lisäykseen, tasapainoinen rahoitusasema on saavutettava niin pian kuin mahdollista. Tehostettujen julkisen talouden vakauttamispyrkimysten lisäksi äskettäin toteutettu eläkejärjestelmäuudistus on oikeansuuntainen toimenpide. Sitä on täydennettävä rakenneuudistuksilla, joilla nostetaan erityisesti naisten ja ikääntyvien työntekijöiden osallistumisastetta työmarkkinoille. Tällaisia uudistuksia on toteutettava mahdollisimman nopeasti, koska väestön ikääntyminen alkaa pian vaikuttaa julkiseen talouteen.

Tarkistettu vakausohjelma 2001 ei sisällä tarkistettujen käytännesääntöjen mukaisia laskelmia julkisen talouden pitkän ajan kestävyydelle. Ohjelmassa annetaan äskettäin toteutetun eläkeuudistuksen yksityiskohdat. Nämä uudistukset ovat askel oikeaan suuntaan, mutta jatkossa tarvittaneen lisäuudistuksia. Työllisyyden parantaminen etenkin naisten ja vanhempien työntekijöiden keskuudessa on avainasemassa jokaisessa sellaisessa kattavassa strategiassa, jonka avulla väestön ikääntymiseen varaudutaan. Saksan edessä oleva keskeinen haaste on budjettitasapainon saavuttaminen ja sen jälkeen sen ylläpitäminen hyvin pitkään.

(1) EYVL L 209, 2.8.1997, s. 1.

(2) Talous- ja rahoituskomitean tarkistettu lausunto vakaus- ja lähentymisohjelmien sisällöstä ja muodosta. Hyväksytty Ecofin-neuvostossa 10.7.2001.